**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O PODELITVI OBČINSKIH PRIZNANJ V LETU 2020**

*PRAVNA PODLAGA:*

* 4. člen Odloka o priznanjih Občine Renče-Vogrsko (Uradne objave v občinskem glasilu, št. 3/08 in 11/17)

*PREDLAGATELJ:*

Komisija za mandatna vprašanja, volitve in imenovanja

*OBRAZLOŽITEV:*

Občina Renče-Vogrsko je na podlagi Odloka o priznanjih Občine Renče-Vogrsko dne 24. februarja objavila Javni razpis za podelitev priznanj Občine Renče-Vogrsko v letu 2020.

Na podlagi 10. člena odloka je za obravnavo prispelih predlogov in za oblikovanje predlogov za podelitev priznanj pristojna Komisija za mandatna vprašanja, volitve in imenovanja (v nadaljevanju: Komisija).

Komisija je predpisani postopek iz prejšnjega odstavka izvedla dne 11. marca na svoji 11. seji. V postopku pregleda prispelih predlogov je ugotovila, da je na javni razpis prispelo 5 predlogov.

Komisija na podlagi obravnave vseh predlogov (op. p.: dva predloga sta se nanašala na istega kandidata) predlaga Občinskemu svetu, da podeli priznanja naslednjim trem predlaganim kandidatom, kot sledi:

1. **Ines Ropoša in Jožetu Ropoši** (predlagatelja Krajevna skupnost Bukovica-Volčja Draga in Marus d. o. o.) se podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti
2. **Društvu upokojencev Renče** (Predlagateljica Krajevna skupnost Renče) se podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti
3. **Vogrinskim vrtnarjem:** **»Vrtnarstvo Lija« in »Vrtnarstvo Petrovčič«** (Predlagateljica Krajevna skupnost Vogrsko) se podeli Plaketo Občine Renče-Vogrsko za druge posebne primere, ki prispevajo k ugledu, razvoju in prepoznavnosti Občine Renče-Vogrsko.

**Predstavitve predlogov:**

**1. Jože in Ines Ropoša**

1.1 Krajevna skupnost Bukovica-Volčja Draga predlaga Občinskemu svetu, naj g. Jožetu Ropoši in ga. Ines Ropoša podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti.

**Utemeljitev predloga**:

»Historia magistra vitae est - Zgodovina je učiteljica življenja« je znana misel starorimskega politika, pravnika in filozofa Marka Tulija Cicera (106 - 43 pred n.št.). Tega se že dolgo zavedata g. Jože in ga. Ines Ropoša iz Volčje Drage. Pa ne le zavedata, v duhu te misli, tega starega reka tudi živita.

Nekaj, kar se je začelo iz veselja do otroškega zbirateljstva (ga. Ines je najprej zbirala razglednice, g. Jože pa stare kovance) je preraslo v resno in pravzaprav življenjsko delo zbiranja starih (in za zgodovino zanimivih) stvari. Nista se omejila: v njunih zbirkah najdemo znamke, razglednice, fotografije, knjige (predvsem zgodovinske), vseh vrst dokumente, podobice, skratka karkoli ocenita kot zanimivo, poskušata dobiti za svojo zbirko.

Ko ju vprašamo, koliko časa sta že zbiralca, se nasmehneta in povesta: že vse življenje. G. Jože je bil rojen leta 1959 v Volčji Dragi, ga. Ines, prav tako domačinka iz Volčje Drage je nekaj let mlajša. Jože pove, da je že od malega rad bral knjige o zgodovini, že kmalu jih je začel tudi zbirati (kupovati) in podrobneje spoznavati zgodovino naših krajev in tudi širše. Tudi ko ju je ljubezen povezala v družino (1987), ta druga ljubezen, lahko rečemo tudi zasvojenost z zbiranjem (v dobrem pomenu besede) ni ugasnila.

Njune zbirke so bile iz leta v leto večje, razglednic, fotografij, znamk, dokumentov več in več. Ne vesta števila, ker ne štejeta, ampak zbirata. Zakaj to delata? Ker želita, da se stvari ohranijo, da nam zgodovina spregovori in nas kaj nauči. Ne zanimajo ju rekordi, ampak sporočilo, vsebina.

Tudi sama sta se ves čas ob zbiranju učila. Učila ob študiju virov, knjig….učila iz pripovedovanja starejših ljudi, učila v druženju z drugimi zbiralci. Tako sta že dolgo člana Društva zbiralcev Ajdovščina-Nova Gorica, kjer aktivno sodelujeta pri različnih razstavah in drugih dejavnostih društva. Sodelujeta tudi z društvom Soška fronta.

Svojih zbirk in svojega znanja ne skrivata, ampak ga rada delita. Tako so nastale številne razstave doma in v tujini. Naštejmo samo nekaj krajev, kjer sta imela samostojne razstave, ali pa sodelovala z drugimi avtorji: Nova Gorica, Škofja Loka (tematika 1. svetovna vojna), Pordenone, Videm, Gorica (Posledice prve svetovne vojne – pokopališča), večkrat na razstavi jaslic na Sveti Gori. V Ajdovščini sta sodelovala na številnih razstavah na različne tematike kot soavtorja. V sodelovanju z Društvom Soška fronta sta pripravila Filatelistično in kartofilsko razstavo o patru Stanislavu Škrabcu in Frančiškanskem samostanu Kostanjevica (na Kostanjevici), ki je bila nato razstavljena tudi v Goriški knjižnici Franceta Bevka (2019). V isti knjižnici je ga. Ines leta 2015 imela razstavo Vesel Božič in novo leto (božično-novoletne reliefno tiskane razglednice s konca 19. stoletja pa do konca prve svetovne vojne). Ga. Ines je za to zbirko prejela posebno nagrado in zlato medaljo. Tudi za več drugih zbirk je prejela več zlatih medalj na tekmovalnih filatelističnih razstavah.

Filatelija ni samo zbiranje znamk. Ukvarja se z vsem, kar je povezano s prenosom poštnih pošiljk. G. Jože in ga. Ines sta avtorja ali soavtorja več priložnostnih poštnih žigov, štirinajstih razglednic (tudi z letalskimi posnetki) in več priložnostnih znamk, ki jih je izdala Pošta Slovenije.

Tudi v našem kulturnem domu v Bukovici smo lahko videli njuno gradivo in prispevek k zgodovini naših krajev, zlasti glede pošte v Volčji Dragi (razstava tudi na pošti Volčja Draga) – ob 100. letnici neprekinjenega delovanja pošte v Volčji Dragi.

Oba sta sodelovala pri nastajanju zbornika Iztrgano iz spomina s tremi obsežnimi prispevki o Prvi svetovni vojni v Bukovici in Volčji Dragi, o zgodovini železnice v naših krajih in železniški postaji v Volčji Dragi ter o zgodovini župnije Bukovica. S fotografijami iz svojih bogatih zbirk sta obogatila slikovno gradivo Zbornika. Jože je sodeloval tudi v uredniškem odboru.

Brez sence dvoma trdimo, da danes ni večjega poznavalca zgodovine za čas 1. svetovne vojne na območju Bukovice in Volčje Drage in tudi celotne občine Renče-Vogrsko, kot sta ga. Ines in g. Jože Ropoša.

Več let smo lahko tudi v Občinskem listu brali prispevke g. Jožeta o prvi svetovni vojni in o drugih temah. Med drugim je g. Jože predstavil dogajanje v 1. svetovni vojni na tem območju delegaciji iz Madžarske in ob drugi priložnosti veleposlaniku Rusije.

V tej obrazložitvi nismo našteli vsega, kar sta g. Jože in ga. Ines Ropoša delala. Preveč je vsega, da bi danes naštevali. Verjamemo, da bo to veliko delo za biografa, ki se bo temu posvetil.

Iz povedanega pa smemo sklepati:

Ines in Jože Ropoša sta nekaj posebnega. Sta človeka, ki iščeta resnico, iščeta starodavne pripovedovalce o preteklem času. Ti pripovedovalci so dokumenti, so znamke, so razglednice, so kovanci, so knjige… nekaj, kar je res bilo, kar je obstajalo in niso zgolj pravljice ali miti.

Za vsak stavek, ki ga povesta ali napišeta vam pokažeta dokument, sliko, žig…. iz preteklosti. Dokument, ki je nekoč nastal, se – včasih po zelo čudnih poteh – ohranil, preživel, in ga imamo danes pred seboj. Po njuni zaslugi… In ta dokument nam pove zgodbo…

Kakšen ekonomist ali pa tajkun bi ob vsem napisanem vprašal: koliko sta pa zaslužila pri vsem tem? In povejmo še, da poklicno oba delujeta na področju komerciale in ekonomije.

Koliko sta zaslužila?

Za razstavo o zgodovini Svete Gore sta sama plačala letalo, da sta naredila letalski posnetek. Kasneje sta razglednico, katere avtorja sta in jo je izdala Pošta Slovenije, morala kupiti na pošti.

Nikoli nista za nobeno razstavo, niti za svoje članke ali drug način sodelovanja prejela nikakršnega plačila. Še več: vse njuno delo – zbiranje, študij, pripravljanje razstav, prispevkov in druge aktivnosti, vse to g. Jože in ga. Ines delata na lastne stroške. To počneta, ker je to njuna ljubezen in njuna zasvojenost. Večino materiala iz njunih zbirk je bilo potrebno plačati – kupiti. Kupila sta jih iz svojih prihrankov.

Jože nam o tem še pove: že od malega – ko mi je mama dala denar za malico - se je pogosto zgodilo, da sem namesto malice kupil stare kovance, če »se je kaj našlo na tržišču«.

Skupaj v pogovoru povesta: druge družine si kupijo boljši avtomobil, zgradijo lepšo hišo, gredo na potovanje…. Midva pa sva hodila po sejmih, iskala stare dokumente, razglednice, kovance, knjige…

Zakaj?

Da bi zgodovina spregovorila. Kot bi rekel Cicero: »Historia magistra vitae est.«

Zaradi zgoraj napisanega Krajevna skupnost Bukovica-Volčja Draga predlaga, da občina Renče-Vogrsko podeli g. Jožetu in ge. Ines Ropoša Plaketo Občine Renče-Vogrskoza večletne izjemne uspehe oz. vrhunske dosežke na posameznih področjih družbenih dejavnosti.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1. Jože in Ines Ropoša, Volčja Draga**

1.2 Marus d. o. o. predlaga Občinskemu svetu, naj ga. Ines in g. Jožetu Ropoša podeli ali Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti ali Plaketo Občine Renče-Vogrsko za druge posebne primere, ki prispevajo k ugledu, razvoju in prepoznavnosti Občine Renče-Vogrsko, ali obe.

**Utemeljitev predloga**:

Ker je predlagatelj podal utemeljitev predloga v okviru samega prijavnega obrazca, je ta utemeljitev razvidna v priponki tega gradiva.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**2. Društvo upokojencev Renče, Renče**

Krajevna skupnost Renče predlaga Občinskemu svetu, naj Društvu upokojencev Renče podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti.

**Utemeljitev predloga**:

Društvo upokojencev Renče deluje od leta 1963 in združuje preko 400 članov.

Društvo deluje na področjih:

* na medsebojnem povezovanju in sodelovanju za uresničevanje in usklajevanje skupnih interesov za izboljševanje kakovosti življenja svojih članov in drugih starejših,
* na zastopanju interesov starejših v odnosu do organov lokalne skupnosti, javnih služb in organizacij,
* na sodelovanju z vsemi, ki lahko prispevajo k višji kakovosti življenja starejših ljudi,
* izvajanje humanitarne dejavnosti (spodbujanje prostovoljstva, samoorganizacije,
* in medsebojne podpore ter pomoči med starejšimi in drugimi generacijami),
* pretežno na področju socialnega varstva in v interesu ter korist članov društva.

Poleg navedenih osnovnih nalog društvo, edino v občini, izvaja program »STAREJŠI za STAREJŠE« za višjo kakovost življenja. Prostovoljke in prostovoljci pomagajo starejšim s sprehodi, prevozi k zdravniku, pospravljanjem in z druženjem. V preteklem letu je bilo opravljenih preko 2.400 prostovoljnih ur. Za prostovoljke in prostovoljce se vsako leto organizira usposabljanje za prostovoljna dela.

Zveza društev upokojencev Slovenije je nekaterim prostovoljcem našega društva podelila priznanje za dolgoletno nesebično in požrtvovalno delo v društvu.

Društvo vsak teden organizira za člane: razne delavnice ročnih del, rekreacijsko telovadbo, nordijsko hojo, balinaje, pikado, igranje kart in ribolov. Člani in članice se redno udeležujejo športnih iger upokojencev Severno primorske regije in iger na državni ravni. Na teh igrah udeleženci društva osvajajo tudi medalje.

Za dobro počutje članov društva je v poletnih mesecih enkrat tedensko organizirano enodnevno kopanje v Izoli. V spomladanskem in jesenskem času se člani odpravijo na enodnevne ali dvodnevne izlete po Sloveniji in tujini.

Delovanje društva je čutiti tudi v sodelovanju z ostalimi društvi upokojencev v občini, drugimi društvi v KS Renče, osnovno šolo, KS Renče ter društvom upokojencev iz pobratene občine Štarancana.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**3.** **Vogrinski vrtnarji: »Vrtnarstvo Lija« in »Vrtnarstvo Petrovčič«**

Krajevna skupnost Vogrsko predlaga Občinskemu svetu, naj skupini Vogrinski vrtnarji podeli Plaketo Občine Renče-Vogrsko za večletne izjemne uspehe na področju gospodarstva.

**Utemeljitev predloga**:

Krajevna skupnost Vogrsko za letošnja nagrajenca Občine Renče-Vogrsko za večletne izjemne uspehe na področju gospodarstva, predlaga skupino **Vogrinski vrtnarji**, ki ju sestavljata Vrtnarstvo LI-JA (Natalija Ličen) in Vrtnarstvo Petrovčič (MIL-FLOR d.o.o.).

Dva ogromna rastlinjaka, vsak na svojem koncu vasi Vogrsko, dajeta slehernemu mimo vozečemu slutiti, da so v tem kraju doma tudi vrtnarji. Kot po naključju oba letošnja kandidata prihajata iz zaselka Brje. Gričast zaselek je kmalu postal premajhen za številne rastlinjake, zato sta si obe vrtnarski družini prodajne rastlinjake postavili na prostornejši ravnini ob vstopnih točkah v vas Vogrsko ­– Vrtnarstvo Lija tik ob vhodu na avtocesto, Vrtnarstvo Petrovčič pa iz smeri Volčje Drage proti Vogrskemu. Ob pričetku vrtnarske sezone nas tako leto za letom ob cesti pozdravijo številne mavrične barve, ki se bohotijo iz njihovih rastlinjakov.

Vrtnarstvo LI-JA se ponaša s 45-letno tradicijo. Ustanovitelj Stanko Jarc se je s prvimi začetki vzgoje sadik in cvetja preizkusil že v Prvačini in nato, ob selitvi na Vogrsko, dejavnost le še povečeval. Hčeri Natalija in Kristina se spominjata, da je oče po delu na Iskri popoldneve izkoristil za nabiranje zemlje na Čavnu ter reji deževnikov. Na ta način je pridobil najboljšo zemljo za vzgojo in razmnoževanje lastnih sadik – rož in zelenjave. Prvi dve leti dejavnosti sta tako Stanko in žena Dragica posvetila le pripravam najboljših sadik ter večanju ponudbe. Ker so številne stranke kmalu prepoznale njuno kvalitetno delo, so pričeli s širitvijo rastlinjakov, v drugi polovici devetdesetih let pa sta vrtnarijo uspešno prevzeli obe hčeri. Zaradi trenutne zakonodaje razmnoževanje lastnih sadik ni več mogoče, še vedno pa vse sadike, ki jih pridobijo, v rastlinjakih na sončnih terasah Brij sami vzgojijo v odrasle rastline, ki jih nato prodajajo v prodajnem centru v Lijaku. Skupno imajo kar 8 rastlinjakov. Ti so skozi celo leto polni različnih rož, ki jih strankam nudijo vse od marca pa do decembra. Njihov asortiman obsega od cvetočih rož (znani so po izrednih pelargonijah, bršljankah, surfinijah, ciklamah in krizantemah), do sadik zelenjave, grmičevja in dreves. Mlajša od sester, Kristina, pa je prava umetnica v pripravi cvetličnih aranžmajev, ki jih ponujajo ob 1. novembru ter adventnih venčkov in božičnih dekoracij v decembrskem času. V višku sezone je v prodajo rož in zelenjavnih sadik vpeta celotna družina, v rastlinjaku se znajdejo tri generacije, nona Dragica, hčeri Natalija in Kristina ter vnukinja Amadeja. Moški del družine pa sodeluje pri težjih opravilih, kot je urejanje rastlinjakov na Brjah ali nalaganje kombija.

Vrtnarstvo Petrovčič ima svoje začetke na Vogrskem v devetdesetih letih prejšnjega stoletja. A ustanovitelj Miloš Petrovčič je bil takrat že pravi strokovnjak na tem področju. Bil je drugi, ki je v Novi Gorici odprl svojo cvetličarno. Na samo 9 m2 je na leto ustvaril tudi po 2.100 vencev in v času praznovanja dneva žena prodal do 8.000 nageljnov. Ker cvetličarne ni imel ogrevane, je, da bi ohranil svežino in kvaliteto rož, ob koncu delovnika vse rože prepeljal domov. Bil je prvi, ki je na Goriškem gojil rezano cvetje in v nasadu 6.300 vrtnic nabral tudi do 15.000 cvetov. V devetdesetih letih se je Milošu pridružila žena Martina, ki je še danes gonilna sila vrtnarije. Njihov prodajni rastlinjak ob cesti Volčja Draga–Vogrsko se razprostira na površini 1.250 m2, ob njem pa so v lanskem letu postavili še 1.360 m2 novih vzgojnih rastlinjakov. Manjši prodajni rastlinjak imajo tudi v Čezsoči. Vsi rastlinjaki so eni najmodernejših v regiji, opremljeni z ogrevalnimi mizami, ki omogočajo vzgojo izrednih božičnih zvezd, mize imajo zaobljene robove, da se kupci ne poškodujejo, pod stropom so izobešene toplotne negorljive zavese, ki ohranjajo toploto v rastlinjaku na primerni temperaturi, četudi bi bilo zunaj do -20 ℃. Investiranje v vrhunsko opremo in nenehna skrb za rastline žal terja številna odrekanja, tudi dopuste. Gospodarica Martina namreč pove, da vsako rožo zaliva po občutku glede na vremenske napovedi in le tako vzdržuje kvaliteto. Teden dni nepravilnega zalivanja pa bi lahko pokvarilo celo sezono in hkrati celoten vir dohodka. Zadnja leta je v pomoč pri vrtnariji aktivno vpet tudi sin Martin.

Predlagatelj KS Vogrsko predlaga Vogrinske vrtnarje za letošnje prejemnike Občinskega priznanja za večletne izjemne uspehe na področju gospodarstva v Občini Renče-Vogrsko, saj sta obe vrtnarstvi, Vrtnarstvo Lija 45 let, Vrtnarstvo Petrovčič pa 30 let zgodbi uspešnega malega gospodarstva na Vogrskem in v Občini Renče-Vogrsko.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlogi sklepov:

SKLEP ŠT. 1

Na podlagi 4. člena Odloka o priznanjih Občine Renče-Vogrsko (Uradne objave v občinskem glasilu, št 3/08 in 11/17) in predloga Komisije za mandatna vprašanja, volitve in imenovanja je Občinski svet Občine Renče-Vogrsko na \_\_\_. redni seji dne \_\_\_\_\_\_\_ sprejel naslednji

**SKLEP**

**o podelitvi občinskega priznanja v letu 2020**

1. člen

Občina Renče-Vogrsko podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti **ga. Ines Ropoša** in **g. Jožetu Ropoši**.

1. člen

Priznanje Občine Renče-Vogrsko se podeli na slavnostni seji Občinskega sveta Občine Renče-Vogrsko, ki bo predvidoma v septembru 2020.

1. člen

Ta sklep velja takoj.

Številka: Tarik Žigon

Datum: Župan

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SKLEP ŠT. 2

Na podlagi 4. člena Odloka o priznanjih Občine Renče-Vogrsko (Uradne objave v občinskem glasilu, št 3/08 in 11/17) in predloga Komisije za mandatna vprašanja, volitve in imenovanja je Občinski svet Občine Renče-Vogrsko na \_\_\_. redni seji dne \_\_\_\_\_\_\_ sprejel naslednji

**SKLEP**

**o podelitvi občinskega priznanja v letu 2020**

1. člen

Občina Renče-Vogrsko podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti **Društvu upokojencev Renče.**

1. člen

Priznanje Občine Renče-Vogrsko se podeli na slavnostni seji Občinskega sveta Občine Renče-Vogrsko, ki bo predvidoma v septembru 2020.

1. člen

Ta sklep velja takoj.

Številka: Tarik Žigon

Datum: Župan

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SKLEP ŠT. 3

Na podlagi 4. člena Odloka o priznanjih Občine Renče-Vogrsko (Uradne objave v občinskem glasilu, št 3/08 in 11/17) in predloga Komisije za mandatna vprašanja, volitve in imenovanja je Občinski svet Občine Renče-Vogrsko na \_\_\_. redni seji dne \_\_\_\_\_\_\_ sprejel naslednji

**SKLEP**

**o podelitvi občinskega priznanja v letu 2020**

1. člen

Občina Renče-Vogrsko Plaketo Občine Renče-Vogrsko za druge posebne primere, ki prispevajo k ugledu, razvoju in prepoznavnosti Občine Renče-Vogrsko **skupini »Vogrinski vrtnarji: Vrtnarstvo Lija in Vrtnarstvo Petrovčič.**

1. člen

Priznanje Občine Renče-Vogrsko se podeli na slavnostni seji Občinskega sveta Občine Renče-Vogrsko, ki bo predvidoma v septembru 2020.

1. člen

Ta sklep velja takoj.

Številka: Tarik Žigon

Datum: Župan

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_